Անդրադառնալով այն հարցին, թե նման որակի ընտրությունը Հայաստանի համար չպե՞տք է օրինակ ծառայի, բանախոսն ընդգծեց, որ Հայաստանի ու Արցախի միջև տարբերակում չպետք է դնել, մենք մի միավոր ենք, իսկ ընտրությունները քաղաքակիրթ անցկացնելը գիտակցության խնդիր է: «Ինչպես Ղարաբաղում, Հայաստանում էլ ընտրական մեխանիզմները կատարելագործվում են, հանրային գիտակցությունը` մեծանում: Որոշ ժամանակ անց մարդիկ, ովքեր ԱԺ-ն իրենց տեղը չեն համարի, չեն գա խորհրդարան: Ընտրություններն էլ կընթանան ոչ լարված մթնոլորտում»,- ասաց իշխանության ներկայացուցիչը, փաստելով, որ Հայաստանում ընտրատեղամաս մտնելիս լարվածություն է նկատվում բոլորի դեմքին, օդն անգամ լարված է, իսկ Ղարաբաղում ամեն ինչ չափազանց հանգիստ էր: Ընտրական գործընթացները ճիշտ կազմակերպելու համար Կարինե Աճեմյանը կարևորեց և՛ մամուլի, և՛ քաղաքացիական հասարակության գործոնը, ինչպես նաև իշխանության պատրաստվածությունը: